DOI: 10.14457/tu.the.2018.840
title: แผนธุรกิจผลิตภัณฑ์บำรุงผิวสำหรับผู้สูงอายุ Onzen

description: ปัจจุบันนี้ สังคมไทย ได้เข้าสู่ความเป็นสังคมผู้สูงอายุแล้ว แต่ในอีกไม่ถึง 5 ปี เราจะกลายเป็นสังคมผู้สูงอายุอย่างสมบูรณ์ ซึ่งการเข้าสู่วัยสูงอายุทำให้ร่างกายมีการปรับเปลี่ยนทางกายภาพ ทั้งในแง่ของการเปลี่ยนแปลงที่เห็นได้ด้วยตา เช่น ผิวหนังแห้ง หรือหย่อนยาน และการเปลี่ยนแปลงที่รับรู้ได้อื่น ๆ เช่น กลิ่น เป็นต้น ส่งผลให้เกิดการเปลี่ยนแปลงพฤติกรรมการใช้ผลิตภัณฑ์เพื่อการทำความสะอาด และบำรุงผิว เพราะปัจจุบัน ยังไม่มีผลิตภัณฑ์หรือตราสินค้าใดที่จำหน่าย และเป็นผู้นำสำหรับกลุ่มผู้บริโภคกลุ่มนี้อย่างชัดเจน ดังนั้น Onzen จึงมั่นใจในการนำเสนอผลิตภัณฑ์ที่เน้นที่ประสิทธิภาพในการแก้ปัญหาที่ผู้สูงอายุกำลังเผชิญอยู่ ผ่านบรรจุภัณฑ์ที่สื่อถึงคุณสมบัติที่จะช่วยแก้ปัญหาเหล่านี้ได้ทั้งนี้ Onzen ได้จะเริ่มจำหน่ายผ่านตัวแทนด้วยการขายตรงในปีแรก โดยเริ่มจากในเขตกรุงเทพมหานคร ซึ่งกลุ่มหลักที่จะเป็นผู้แทนขาย Onzen คือผู้ที่ได้มีโอกาสทดลองใช้ผลิตภัณฑ์ แล้วเกิดความชื่นชอบ และยินดีแนะนำผลิตภัณฑ์ให้กับผู้มีปัญหาท่านอื่น ๆ ผ่านทั้งการแนะนำ และการขายตรง เพื่อให้เกิดสังคม Onzen ที่ผู้ขาย คือผู้ใช้จริง และทำให้ผู้สูงอายุยังคงคุณภาพชีวิตได้อย่างมีคุณค่า อย่างที่เคยเป็นทั้งในแง่รายได้ ในแง่คุณภาพการใช้ชีวิต และในแง่สังคม โดยกลุ่มเป้าหมาย คือ ประชากรชาย หรือหญิง อายุตั้งแต่ 45 ปี ขึ้นไป ซึ่งเป็นกลุ่มที่เริ่มเห็นความเปลี่ยนแปลงทางด้านร่างกาย ทำให้เกิดปัญหาการเข้าสังคม และการดำเนินชีวิตประจำวันจากปัญหาหลัก ๆ ที่ผู้สูงอายุประสบ หรือผู้อยู่รอบข้างผู้ตอบแบบสอบถามประสบ ตามแบบสอบถาม ได้แก่ ปัญหาผิวแห้ง ปัญหาผิวไม่ตึงเหมือนเดิม และปัญหากลิ่นตัวแบบคนแก่ ซึ่งเป็นปัญหามีเฉพาะเมื่อมีอายุมากขึ้น โดย Onzen จะเน้นการแก้ปัญหาเฉพาะเหล่านี้ให้ด้วยสารสกัดจากผลลูกพลับญี่ปุ่นซึ่งมีคุณสมบัติขจัด และทำลาย Nonenal ซึ่งเป็นผลจากปฏิกิริยาเคมีทางร่างกาย ทำให้เกิดกลิ่นตัวแบบคนแก่ หรือ Q10 ที่เป็นสารสกัดที่ช่วยเพิ่มความอ่อนเยาว์ให้กับผิวหนัง และผิวหน้า เพื่อแก้ปัญหาผิวไม่เต่งตึง โดยผลิตภัณฑ์ของ Onzen จะไม่ทำให้ผิวพรรณแห้ง แม้หลังอาบน้ำผลิตภัณฑ์ Onzen ที่จะแนะนำเข้าสู่ตลาด อันดับแรก คือ สบู่ Drive Away “Nonenal” ทั้งแบบก้อน 120 กรัม ราคา 150 บาท และแบบเหลว 250 มิลลิลิตร ราคา 250 บาท เนื่องจากเป็นผลิตภัณฑ์ที่ยังไม่มีในตลาด แล้วจึงแนะนำผลิตภัณฑ์อื่น ๆ ที่ช่วยแก้ปัญหาที่ผู้ตอบแบบสอบถามคิดว่าเป็นปัญหา ได้แก่ ปัญหาผิวแห้ง ปัญหาไม่เต่งตึง ผลิตภัณฑ์ Anti-Aging Cleansing & Care Product จึงเข้ามาตอบสนองด้วยส่วนผสม Q10 ที่ได้รับการยอมรับในการคืนความอ่อนเยาว์อย่างได้ผลการทำกิจกรรมทางการตลาด เพื่อประชาสัมพันธ์ Onzen ในวงกว้าง เพื่อเริ่มสร้าง Brand Awareness นั้น จะเริ่มจากการทำประชาสัมพันธ์ผ่านผู้แทนขายตรง ขยายสู่ช่องทางออนไลน์ ทั้ง FACEBOOK, LINE, INSTAGRAM และ WEBSITE และผ่านการสื่อสารโดยตรงด้วยบรรจุภัณฑ์ที่สื่อถึงคุณสมบัติอย่างชัดเจน พร้อมทั้งเตรียมความพร้อมในการขยายช่องทางการจัดจำหน่ายผ่านร้านค้าตัวแทน ซุปเปอร์มาร์เก็ต และร้านสะดวกซื้อในปีถัด ๆ ไปทั้งนี้ บริษัทมีแผนจ้างผลิตผ่านโรงงานผลิต (OEM) ที่ได้มาตรฐาน มีหนังสือรับรอง มีการขอ อย. อย่างถูกต้อง โดยมีเงินลงทุนขั้นต้นที่ใช้ในการดำเนินงานคือ 3,000,000 บาท โดยในปีแรก จะเริ่มมีผลกำไรประมาณห้าแสนบาท เนื่องจากเป็นช่วงเริ่มต้นสร้างแบรนด์ และเครือข่าย แต่ในปีที่สอง คาดว่า จะมีผลกำไรไม่ต่ำกว่า 4.8 ล้านบาท ซึ่งจะใช้เวลาไม่เกิน 2 ปีในการคืนทุน โดยอัตราผลตอบแทนจากการลงทุนที่คาดว่าผู้ลงทุนจะได้รับจากการลงทุน 5 ปี คือ ร้อยละ 95.61 ถือเป็นผลตอบแทนที่สูงมากเมื่อเทียบกับอัตราดอกเบี้ยเงินกู้ MLR เฉลี่ยของธนาคารพาณิชย์ที่จดทะเบียนในประเทศไทย จากหน้าเว็บของธนาคารแห่งประเทศไทย เท่ากับ ร้อยละ 6.9984นอกจากผลประกอบการที่คาดหมายแล้ว ในกรณีเกิดสถานการณ์ที่ไม่คาดคิด ทั้งในแง่ดี (Best Case) และแง่ร้าย (Worst Case) ทาง Onzen ก็ได้ทำการประเมิน และเตรียมแผนการทั้งเตรียมพร้อม, แก้ไข และปรับกลยุทธ์ไว้แล้วตามแผนการควบคุม และประเมินผลในด้านการตลาด การดำเนินงาน ทรัพยากรบุคคล การเงิน และแผนฉุกเฉินต่าง ๆโดยสรุป ทางบริษัทมั่นใจว่า Onzen จะเป็นตราสินค้า และกลุ่มผลิตภัณฑ์ที่จะช่วยแก้ปัญหาให้ผู้สูงอายุที่มีจำนวนมากขึ้นถึงร้อยละ 10-15 ทุกปี และสร้างผลตอบแทนให้กลุ่มผู้ลงทุนได้อย่างแน่นอน